Projekts

LATVIJAS REPUBLIKAS MINISTRU KABINETS

2014. gada \_\_\_.\_\_\_\_\_\_\_\_ Noteikumi Nr.\_\_\_\_

Rīgā (prot. Nr. \_\_\_ §\_\_\_\_)

**Autoceļu un ielu būvnoteikumi**

Izdoti saskaņā ar

Būvniecības likuma

5. panta pirmās daļas

2. punktu

**1. Vispārīgie noteikumi**

1. Noteikumi nosaka:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā, apliecinājuma kartē un paskaidrojuma rakstā iekļaujamos nosacījumus;

1.4. atkāpju saskaņošanas kārtību;

1.5. būvprojekta ekspertīzes apjomu;

1.6. par būvniecības procesa kontroli un tiesiskumu atbildīgo institūciju;

1.7. būves konservācijas kārtību;

1.8. būves novietojuma uzmērījumu veikšanas kārtību un kārtību, kādā būve pieņemama pastāvīgajā ekspluatācijā;

1.9. būvdarbu garantijas termiņus pēc būves pieņemšanas pastāvīgā ekspluatācijā.

2. Noteikumi attiecas uz valsts autoceļu (turpmāk – valsts autoceļi), pašvaldību ceļu, ielu, komersantu ceļu un māju ceļu (turpmāk – ceļi un ielas) jaunu būvniecību, atjaunošanu, pārbūvi un nojaukšanu.

3. Termini „autoceļš”, „ceļš” un „iela” šajos noteikumos tiek lietoti atbilstoši likumā „Par autoceļiem” un Ceļu satiksmes likumā noteiktajai definīcijai.

4. Par šajos noteikumos noteiktās valsts autoceļu būvniecības procesa kontroli un tiesiskumu atbildīga ir valsts akciju sabiedrība „Latvijas Valsts ceļi” (turpmāk – Latvijas Valsts ceļi), bet Būvniecības likuma 6.1 panta pirmās daļas 1. punkta „b” apakšpunktā minētajā gadījumā par būvdarbu kontroli un tiesiskumu – Būvniecības valsts kontroles birojs (turpmāk – birojs).

5. Par šajos noteikumos noteiktās ceļa un ielas būvniecības procesa kontroli un tiesiskumu attiecīgajā administratīvajā teritorijā atbildīga ir būvvalde, bet Būvniecības likuma 6.1 panta pirmās daļas 1. punkta „b” un „c” apakšpunktā minētajos gadījumos par būvdarbu kontroli un tiesiskumu – birojs.

6. Būvdarbu laikā valsts autoceļu, kā arī ceļu un ielu izmanto satiksmei atbilstoši satiksmes organizācijas shēmai, kuru saskaņo Latvijas Valsts ceļi normatīvajos aktos noteiktā kārtībā, bet ceļa un ielas būvniecības gadījumā saskaņo arī ar attiecīgā ceļa pārvaldītāju.

7. Persona ir tiesīga šajos noteikumos noteiktos dokumentus iesniegt Latvijas Valsts ceļos, būvvaldē vai birojā elektroniska dokumenta veidā, ja dokuments sagatavots atbilstoši normatīvajiem aktiem par elektronisko dokumentu noformēšanu.

**2. Valsts autoceļu būvnoteikumi**

**2.1. Valsts autoceļu būvniecības procesam**

**nepieciešamie dokumenti un to saturs**

8. Jauna valsts autoceļa jaunai būvniecībai, esoša valsts autoceļa atjaunošanai, pārbūvei vai nojaukšanai personai jāsaņem būvatļauja (1. pielikums), kuru izsniedz Latvijas Valsts ceļi.

9. Lai saņemtu būvatļauju, persona Latvijas Valsts ceļos iesniedz būvniecības ieceres iesniegumu, kurā norāda:

9.1. būves nosaukumu,

9.2. valsts autoceļa maršrutu/indeksu,

9.3. valsts autoceļa atrašanās vietu valsts autoceļu tīklā (km),

9.4. vispārīgās prasības būvprojektam,

9.5. plānoto būvdarbu kalendāro plānu,

9.6. plānotos galvenos darbu veidus (izbūvējamās vai pārbūvējamās konstruktīvās kārtas, plānotais satiksmes organizācijas tehnisko līdzekļu apjoms),

9.7. plānoto kapitālieguldījumu kalpošanas ilgumu.

10. Būvatļaujā iekļauj šādus nosacījumus:

10.1. projektēšanai:

10.1.1. prasības būvprojektam (būvprojekts vai vienkāršots būvprojekts atjaunošanas gadījumā);

10.1.2. prasības par saskaņojumu saņemšanu no blakus esošo nekustamo īpašumu īpašniekiem;

10.1.3. prasības par tehnisko vai īpašo noteikumu saņemšanu no valsts un pašvaldību institūcijām;

10.1.4. prasības par tehnisko noteikumu saņemšanu no inženiertīklu īpašniekiem;

10.1.5. vides pieejamības prasības, ja pieejamība būvei jānodrošina atbilstoši normatīvajiem aktiem;

10.1.6. prasības par citām saņemamām atļaujām no pašvaldību institūcijām;

10.1.7. prasības būvprojekta daļām un citas prasības būvprojekta detalizācijai atbilstoši vietējās pašvaldības apbūves noteikumiem;

10.1.8. prasību par būvprojekta ekspertīzi (ja nepieciešams);

10.2. būvdarbu uzsākšanai:

10.2.1. iesniedzamos dokumentus par būvdarbu veicēja un atbildīgo būvspeciālistu civiltiesiskās atbildības apdrošināšanu;

10.2.2. iesniedzamos dokumentus atbildīgajiem būvspeciālistiem (saistību raksti, autoruzraudzības līgums);

10.2.3. reģistrēšanai iesniedzamos dokumentus būvdarbu procesa fiksēšanai (būvdarbu žurnāls, autoruzraudzības žurnāls, būvuzraudzības plāns);

10.2.4. Valsts kultūras pieminekļu aizsardzības inspekcijas atļaujas saņemšanu, ja būvdarbi paredzēti valsts aizsargājamā kultūras piemineklī vai tā aizsardzības zonā, ja to paredz normatīvie akti;

10.2.5. informāciju par būvdarbu veicēju un darba aizsardzības koordinatoru;

10.2.6. citus dokumentus, ja to paredz normatīvie akti;

10.3. termiņus būvatļaujas nosacījumu izpildei.

11. Latvijas Valsts ceļi būvatļauju izsniedz viena mēneša laikā pēc būvniecības ieceres iesnieguma saņemšanas. Paziņojumu par būvniecības ieceri publicē Latvijas Valsts ceļu mājaslapā internetā.

12. Būvatļauju izsniedz uz laiku, kādu valsts autoceļa būvniecības ierosinātājs ir plānojis būvniecībai, ievērojot noteikto projektēšanas nosacījumu izpildes termiņu, būvdarbu uzsākšanas nosacījumu termiņu un būvdarbu veikšanas ilgumu.

13. Valsts autoceļa būvprojekta un vienkāršotā būvprojekta saturu un noformēšanu nosaka valsts autoceļa īpašnieks projektēšanas uzdevumā, pamatojoties uz Latvijas standarta LVS 190-6:2009 „Ceļu projektēšanas noteikumi” 6. daļu „Autoceļu un tiltu būvprojekta saturs un noformēšana”.

14. Pirms būvprojekta izstrādes lēmumu par inženierizpētes sastāvu un apjomu pieņem valsts autoceļa īpašnieks, projektēšanas uzdevumā detalizēti aprakstot minimālo inženierizpētes apjomu konkrētajam būvprojektam, kā arī prasības būvprojekta saturam, svarīgākajiem tehniskajiem parametriem, normatīvajiem aktiem un standartiem, kuri jāievēro, izstrādājot būvprojektu.

15. Ja valsts autoceļu paredzēts pārbūvēt vai izbūvēt jaunu valsts autoceļu, izbūvējot valsts autoceļa elementus ārpus ceļa zemes nodalījuma joslas robežām vai sarkano līniju robežām, tiek izstrādāts būvprojekts minimālā sastāvā (skiču projekts), kurā iekļauj būvniecībai nepieciešamo zemju apzināšanu, būvniecības ieceres publisko apspriešanu (ja tāda bija nepieciešama) un nepieciešamo zemju iegādes risinājumus. Būvprojekts minimālā sastāvā jāiesniedz vienlaikus ar iesniegumu būvatļaujas saņemšanai.

16. Pirms būvatļaujas saņemšanas, lai pieņemtu lēmumu par jauna valsts autoceļa, vai tā posma būvniecības nepieciešamību un to labāko novietojumu, tiek izstrādāts izpētes projekts, kurā iekļauj tehniski ekonomisko novērtējumu un ietekmes uz vidi novērtējuma ziņojumu, ja to paredz normatīvie akti.

17. Izpētes projekta saturu nosaka valsts autoceļa īpašnieks projektēšanas uzdevumā, pamatojoties uz Latvijas standarta LVS 190-1:2000 „Ceļu projektēšanas noteikumi - 1.daļa: Ceļa trase ”.

18. Izstrādāto būvprojektu saskaņo valsts autoceļa īpašnieks un citas personas atbilstoši būvatļaujā ietvertajiem projektēšanas nosacījumiem un iesniedz izvērtēšanai Latvijas Valsts ceļos būvatļaujas projektēšanas nosacījumu izpildes termiņa laikā.

19. Ja Latvijas Valsts ceļi konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi no trešajām personām, tā uzdod valsts autoceļa īpašniekam pārstrādāt būvprojektu vai saņemt iztrūkstošos saskaņojumus.

20. Pēc konstatēto trūkumu novēršanas valsts autoceļa īpašnieks atkārtoti iesniedz būvprojektu izvērtēšanai Latvijas Valsts ceļos būvatļaujas projektēšanas nosacījumu izpildes termiņa laikā.

21. Projektēšanas nosacījumu izpildi apliecina ar atzīmes izdarīšanu būvatļaujā, pamatojoties uz valsts autoceļa īpašnieka saskaņoto būvprojektu. Pēc atzīmes izdarīšanas būvatļaujā par projektēšanas nosacījumu izpildi, pasūtītājs ir tiesīgs uzsākt būvdarbu uzsākšanas nosacījumu izpildi.

22. Būvdarbu uzsākšanas nosacījumi jāizpilda četru gadu laikā no dienas, kad būvatļaujā izdarīta atzīme par projektēšanas nosacījumu izpildi. Būvdarbu uzsākšanas nosacījumu izpildes termiņā netiek ieskaitīts laiks, kad valsts autoceļu būvniecībai nav pieejams finansējums.

23. Saskaņotā būvprojekta vai vienkāršota būvprojekta derīguma termiņš ir 2 gadi. Pēc šī termiņa, ja nav uzsākti būvdarbi, būvprojekts ir jāatjauno – jāatjauno saskaņojumi un būvprojektā jāievērtē notikušās izmaiņas dabā, kā arī, ja to ļauj plānotie būvprojekta īstenošanas termiņi, būvprojekts ir jāatjauno atbilstoši aktuālo standartu un specifikāciju prasībām.

24. Atkāpes būvprojektā īstenojamas tikai ar valsts autoceļa īpašnieka piekrišanu un tās var ierosināt šādi būvniecības procesa dalībnieki:

24.1. pasūtītājs;

24.2. būvprojekta izstrādātājs;

24.3. būveksperts;

24.4. būvdarbu vadītājs;

24.5. būvinženieris;

24.6. būvuzraugs.

25. Valsts autoceļa īpašniekam ir pienākums pieprasīt atkāpju no būvprojekta saskaņošanu ar būvprojekta izstrādātāju. Gadījumos, ja būvprojekta izstrādātājs atkāpes nesaskaņo, galīgo lēmumu par atkāpju īstenošanu pieņem valsts autoceļa īpašnieks, pamatojoties uz cita būvprojekta izstrādātāja slēdzienu, kurš ir atbildīgs par atkāpju atbilstību būvniecību regulējošo normatīvo aktu, būvnormatīvu, kā arī projektētāja un pasūtītāja civiltiesiskā kārtībā noslēgto līgumu prasībām.

26. Valsts autoceļa īpašniekam ir tiesības pasūtīt atkāpju projektēšanu citam būvprojekta izstrādātājam, kurš uzņemas atbildību par atkāpju iespējamajām sekām.

**2.2. Būvprojekta ekspertīze**

27. Lēmumu par būvprojekta ekspertīzi pieņem valsts autoceļa īpašnieks, nosakot ekspertīzes apjomu atkarībā no būvprojekta satura un apjoma.

28. Gadījumos, ja vispārīgie būvnoteikumi paredz obligātu būvprojekta ekspertīzi, tās ietvaros būveksperts:

28.1. nosaka būvprojekta atbilstību projektēšanas uzdevuma, normatīvo aktu, tehnisko noteikumu un standartu prasībām;

28.2. pārbauda nesošo konstrukciju nestspējas aprēķinus – slodžu kombināciju izvēles pareizību, segu konstrukciju, tiltu balstu un laiduma konstrukciju nestspēju un dimensijas;

28.3. pārbauda būvprojektā paredzēto konstruktīvo risinājumu un materiālu izvēles atbilstību būves funkcionalitātes un ilgmūžības prasībām;

28.4. pārbauda darbu daudzumu aprēķinu pareizību un atbilstību rasējumiem un būvprojekta specifikācijām.

**2.3. Būvdarbi**

29. Būvdarbu uzsākšanas nosacījumu izpildi apliecina ar atzīmes izdarīšanu būvatļaujā, pēc tam, kad būvdarbu veicējs ir iesniedzis visus būvatļaujā norādītos dokumentus.

30. Valsts autoceļu būvdarbus drīkst uzsākt pēc tam, kad būvatļaujā ir veiktas atzīmes par projektēšanas nosacījumu izpildi, būvdarbu uzsākšanas nosacījumu izpildi, un būvatļauja kļuvusi neapstrīdama.

31. Valsts autoceļa īpašnieks vispārīgajos būvnoteikumos noteiktajos gadījumos būvdarbu kvalitātes kontrolei pieaicina būvuzraugu. Būvuzraudzību veic valsts autoceļa īpašnieka nolīgts būvuzraugs. Būvuzraudzības veikšanas kārtība un apjoms ir noteikts būvuzraudzības līgumā, ievērojot vispārīgajos būvnoteikumos noteikto.

32. Valsts autoceļa īpašnieks vispārīgajos būvnoteikumos noteiktajos gadījumos autoruzraudzības veikšanai pieaicina būvprojekta izstrādātāju. Autoruzraudzība nav obligāta valsts autoceļu atjaunošanai.

33. Pirms būvdarbu uzsākšanas valsts autoceļa īpašnieks nodod, un būvdarbu veicējs pieņem būves vietu (atjaunojamo būves daļu).

34. Būves vietas nodošanas aktā (2. pielikums) nosaka būvdarbu veicēja atbildību par satiksmes organizēšanu, kā arī par būves vietas uzturēšanu būvdarbu līgumā paredzētā apjomā.

35. Būves vietā atrodas šādi dokumenti:

35.1. būvprojekts;

35.2. būvdarbu žurnāls;

35.3. speciālo būvdarbu žurnāli, ko noteicis valsts autoceļa īpašnieks;

35.4. autoruzraudzības žurnāli (ja tiek veikta autoruzraudzība);

35.5. segto būvdarbu akti, ja tiem nav pielīdzināts apstiprinājums būvdarbu žurnālā;

35.6. būvmateriālu un būvizstrādājumu atbilstību apliecinoši dokumenti;

35.7. apjomu uzmērījumu akti.

36. Būvdarbu veicējs izpildīto darbu fiksēšanai un būvdarbu kontroles vajadzībām regulāri aizpilda būvdarbu žurnālu.

37. Būvdarbu laikā visām konstrukcijām, kuras tiek nosegtas ar citām konstruktīvām kārtām, tiek sastādīts segto darbu pieņemšanas akts (3.pielikums).

38. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos un attiecīgajos standartos, apbūves noteikumos un citos normatīvajos aktos vai būvdarbu līgumā noteiktajiem būvdarbu kvalitātes rādītājiem.

39. Pēc būvdarbu pabeigšanas tiek sagatavots būvdarbu pabeigšanas akts (4.pielikums), būvdarbu veicējs nodod, un valsts autoceļa īpašnieks pieņem atjaunoto būves vietu (būves daļu). No būvdarbu pabeigšanas akta parakstīšanas brīža beidzas būvdarbu veicēja atbildība par būves vietas uzturēšanu un satiksmes organizāciju.

**2.4. Valsts autoceļa konservācijas kārtība**

40. Lēmumu par valsts autoceļa konservāciju pieņem valsts autoceļa īpašnieks, saskaņojot to ar Latvijas Valsts ceļiem.

41. Valsts autoceļa konservācijas darbu veikšanai tiek izstrādāts projekts, kurā ietver:

41.1. nepieciešamo pabeidzamo darbu sarakstu;

41.2. būvprojekta risinājumus būvkonstrukciju noturības zudumu un būves elementu turpmākās bojāšanās novēršanai;

41.3. konservācijas darbu veikšanas kalendāro plānu.

**2.5. Būves novietojuma uzmērījumu veikšanas kārtība**

**un kārtība, kādā būvi pieņem pastāvīgā ekspluatācijā**

42. Paveikto būvdarbu materiālu apjomu uzmērījumu veikšanas kārtību nosaka valsts autoceļa īpašnieks normatīvajos aktos noteiktajā kārtībā.

43. Būvdarbu veicējs sagatavo paveikto būvdarbu uzmērījumu dokumentus un nodod tos valsts autoceļa īpašniekam tos ne vēlāk kā viena mēneša laikā pēc būvdarbu pabeigšanas, ja būvdarbu līgumā nav noteikts citādi.

44. Valsts autoceļa īpašnieks būvdarbu uzmērījumu dokumentus atjaunošanas gadījumā glabā ne mazāk kā 10 gadus pēc būvdarbu pabeigšanas, bet jaunas būvniecības, pārbūves vai nojaukšanas gadījumā – ne mazāk kā 25 gadus pēc būvdarbu pabeigšanas.

45. Būves izpildmērījuma plānu izstrādā normatīvajos aktos noteiktā kārtībā, papildus iekļaujot tajā informāciju par valsts autoceļa laukumu (brauktuves laukums, ieskaitot veloceliņu, ietvju un apmaļu laukumu, bet neieskaitot veģetācijas aizņemto laukumu) atbilstoši valsts autoceļa seguma materiāliem, brauktuves platumu un brauktuves garumu pa valsts autoceļa ass līniju.

46. Lēmumu par valsts autoceļa ekspluatāciju būvdarbu laikā un pēc būvdarbu pabeigšanas līdz būves pieņemšanai pastāvīgā ekspluatācijā pieņem valsts autoceļa īpašnieks, pamatojoties uz izvērtējumu par būves izmantošanas pieļaujamību būvdarbu laikā un izmantošanas nosacījumiem.

47. Atjaunošanas darbiem nav nepieciešama pieņemšana ekspluatācijā.

48. Jaunbūvētu, pārbūvētu vai nojauktu valsts autoceļu 60 darbdienu laikā pēc būvdarbu pabeigšanas pieņem pastāvīgā ekspluatācijā vai pieņem lēmumu par konstatētajiem trūkumiem un to novēršanas termiņu.

49. Pēc valsts autoceļa īpašnieks rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par būves gatavību ekspluatācijai, tās atbilstību tehniskajiem vai īpašajiem noteikumiem un normatīvo aktu prasībām.

50. Ierosinot valsts autoceļa pieņemšanu ekspluatācijā, valsts autoceļa īpašnieks Latvijas Valsts ceļos vai Būvniecības likuma 6.1 panta pirmās daļas 1. punkta „b” apakšpunktā minētajā gadījumā – birojā iesniedz šādus dokumentus (oriģinālus):

50.1. būvniecības procesā iesaistīto institūciju un būvspeciālistu atzinumus:

50.1.1. būvdarbu veicēja;

50.1.2. būvinženiera;

50.1.3. autoruzrauga, ja ir veikta autoruzraudzība;

50.1.4. pašvaldības, kuras administratīvajā teritorijā atrodas būve;

50.1.5. institūcijām, kuras izsniegušas saistošus tehniskos vai īpašos noteikumus.

50.2. būvdarbu pabeigšanas aktu;

50.3. būvprojektu un izpildshēmas;

50.4. būves izpildmērījuma plānu;

50.5. to organizāciju atzinumus, kuras saskaņojušas būvprojektu;

50.6. laboratorijas pārbaužu rezultātus;

50.7. mērījumu protokolus;

50.8. būvdarbu dokumentus.

51. Aktu par būves pieņemšanu pastāvīgā ekspluatācijā (5. pielikums) sagatavo Latvijas Valsts ceļi, bet Būvniecības likuma 6.1 panta pirmās daļas 1. punkta „b” apakšpunktā minētajā gadījumā – birojs.

52. Latvijas Valsts ceļi vai birojs nav tiesīgs pieņemt būvi pastāvīgā ekspluatācijā, ja:

52.1. konstatētas būtiskas atkāpes no saskaņotā būvprojekta vai būtiski būvdarbu defekti, kas ietekmē būves uzturēšanu un satiksmes drošību;

52.2. konstatēti Latvijas būvnormatīvu, apbūves noteikumu vai citu normatīvo aktu pārkāpumi.

53. Pēc šo noteikumu 48. punktā minētajā lēmumā uzskaitīto trūkumu novēršanas valsts autoceļa īpašnieks atkārtoti uzaicina Latvijas Valsts ceļus vai biroju un uzrāda būvi.

54. Būvniecības procesā iesaistītajām institūcijām, ir tiesības saņemt būves pastāvīgā ekspluatācijā pieņemšanas akta kopiju vai izrakstu.

**2.6. Būvdarbu garantijas termiņš pēc būves pieņemšanas pastāvīgā ekspluatācijā**

55. Būvdarbu garantijas termiņš nav mazāks kā 2 gadi pēc atjaunošanas darbu pieņemšanas vai būves pastāvīgā ekspluatācijā pieņemšanas. Būvdarbu līgumā var noteikt garākus garantijas termiņus, ņemot vērā projektā paredzēto risinājumu kalpošanas laiku.

56. Laika periods starp darbu pieņemšanas akta parakstīšanu un būves pastāvīgā ekspluatācijā pieņemšanas akta parakstīšanu tiek ieskaitīts garantijas termiņā.

**3. Ceļu un ielu būvnoteikumi**

57. Būvniecības ieceres dokumentāciju par plānoto būvniecību iesniedz tajā būvvaldē, kura atbild par attiecīgo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentāciju iesniedz:

57.1. visās būvvaldēs, kuru administratīvajā teritorijā plānota būvniecība un būvniecības process no ieceres līdz pieņemšanai ekspluatācijā katrā noris atsevišķi;

57.2. tās pašvaldības būvvaldē, kurai deleģēta atsevišķu uzdevumu izpilde būvniecības procesa ietvaros.

58. Atkarībā no plānotās būvniecības ieceres, vispārīgajos būvnoteikumos noteiktās inženierbūvju grupas un būvniecības veida ir šādi būvniecības ieceres iesnieguma veidi:

58.1. paskaidrojuma raksts (6. pielikums), kuru aizpilda šo noteikumu 66. punktā minētajos gadījumos;

58.2. būvniecības iesniegums (7. pielikums), kuru aizpilda šo noteikumu 68. punktā minētajos gadījumos;

58.3. apliecinājuma karte (8. pielikums), kuru aizpilda šo noteikumu 69. punktā minētajos gadījumos;

59. Būvniecības ieceres dokumenti nav nepieciešami:

59.1. pirmās grupas māju ceļu atjaunošanai;

59.2. veicot avāriju novēršanas vai to seku likvidēšanas darbus objektā, kuram ir noteikta ekspluatācijas vai drošības aizsargjosla.

60. Persona, ierosinot jebkura veida būvniecību, būvniecības ieceres iesniegumam pievieno:

60.1. īpašuma, valdījuma vai lietojuma tiesību apliecinošus dokumentus;

60.2. būvniecības ierosinātāja pilnvaru, ja iesniegumu iesniedz pilnvarota persona;

60.3. saskaņojumus ar trešajām personām un citas atļaujas šajos noteikumos un citos normatīvajos aktos noteiktajos gadījumos.

61. Personas saskaņojumu noformē uz projektējamās teritorijas vispārīgā plāna ar ceļu vai ielu piesaisti zemes gabalam (turpmāk – būvprojekta ģenerālplāns), uz apliecinājuma kartes novietojuma plāna, uz paskaidrojuma raksta novietnes plāna vai kā atsevišķu vienošanos tā, lai no tās izrietētu nepārprotama personas piekrišana būvniecības iecerei.

**3.1. Būvniecības ieceres dokumentu izstrādāšana**

62. Būvniecības ierosinātājs vienojas ar būvprojekta izstrādātāju atbilstošā būvprojektēšanas jomā par attiecīgajai būvniecības iecerei nepieciešamās dokumentācijas izstrādi. Atbilstoši plānotajai būvniecības iecerei un paredzētajam būvniecības veidam aizpilda vienu no būvniecības ieceres iesniegumiem.

63. Būvniecības ieceres dokumentāciju izstrādā atbilstoši būvniecību reglamentējošajiem normatīvajiem aktiem un attiecīgās pašvaldības teritorijas attīstības plānošanas dokumentiem, ievērojot Būvniecības likumā noteiktos būvniecības principus.

64. Izstrādājot būvniecības ieceres dokumentāciju, ja paredzētajai būvniecībai atbilstoši attiecīgajiem normatīvajiem aktiem ir nepieciešami tehniskie vai īpašie noteikumi, būvniecības ierosinātājs plānotajai būvniecības iecerei var pieprasīt un saņemt nepieciešamos tehniskos vai īpašos noteikumus no valsts un pašvaldību institūcijām, kā arī inženiertīklu īpašniekiem.

65. Būvniecības ieceres dokumentāciju (izņemot būvniecības iesniegumu) izstrādā trīs oriģinālos eksemplāros, bet Būvniecības likuma 6.1 panta pirmās daļas 1. punktā minētajos gadījumos – četros oriģinālos eksemplāros. Viens eksemplārs tiek glabāts būvvaldē, viens eksemplārs – birojā, pa vienam eksemplāram pie būvniecības ierosinātāja un būvprojekta izstrādātāja. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

**3.1.1. Māju ceļa būvniecības ieceres dokumenti**

66. Ierosinot pirmās grupas māju ceļa jaunu būvniecību, pārbūvi vai nojaukšanu, būvniecības ierosinātājs būvvaldē iesniedz:

66.1. aizpildītu paskaidrojuma rakstu I.daļu;

66.2. skaidrojošu aprakstu, kurā norādīta informācija par plānoto būvniecību, tai skaitā par būvdarbu veikšanas paņēmieniem un tehnoloģijām, pielietotajiem materiāliem, pasākumiem ceļu satiksmes drošības nodrošināšanai, ja tādi nepieciešami;

66.3. grafiskos dokumentus:

66.3.1. māju ceļa vizuālo risinājumu uz derīga topogrāfiskā plāna (M:500) pilsētās un ciemos, izņemot gadījumu, ja māju ceļš tiek nojaukts;

66.3.2. jaunas būvniecības vai pārbūves gadījumā – novietnes plānu atbilstošā mērogā (M 1:500), kurā norādīts paredzētā māju ceļa novietojums zemes gabalā un tā izmēri, uz derīga topogrāfiskā plāna pilsētās un ciemos, bet ārpus pilsētām un ciemiem uz instrumentāli uzmērīta zemes gabala robeža plāna;

66.3.3. nojaukšanas gadījumā – situācijas plānu atbilstošā vizuāli uztveramā mērogā (M 1:250; M 1:500; M 1:1000) uz zemes robežu plāna, kurā norādīts nojaucamais māju ceļš;

66.4. saskaņojumus ar:

66.4.1. zemes gabala īpašnieku gadījumā, ja būvniecības ierosinātājs nav zemes gabala īpašnieks;

66.4.2. trešajām personām, kuru īpašuma vai lietošanas tiesības tiek skartas;

66.5. tehniskos vai īpašos noteikumus, ja to nosaka normatīvie akti;

66.6. normatīvajos aktos noteiktajos gadījumos citus dokumentus vai citu personu atļaujas vai saskaņojumus.

67. Ja māju ceļu plānots pievienot valsts autoceļam, esošo māju ceļu, kas pievienots valsts autoceļam, plānots pārbūvēt vai tā būvniecība plānota vairākos zemes gabalos, kuriem tas nav to īpašnieks, būvvaldē iesniedz būvniecības iesniegumu un būvprojektu minimālā sastāvā saskaņā ar šo noteikumu 68. punktu. Šāda māju ceļa būvniecību un pieņemšanu ekspluatācijā veic ceļa un ielas būvniecības noteiktajā kārtībā.

**3.1.2. Ceļa un ielas būvniecības ieceres dokumenti**

68. Ierosinot ceļa un ielas jaunu būvniecību vai pārbūvi, būvvaldē iesniedz būvniecības iesniegumu un būvprojektu minimālā sastāvā, kurš sastāv no:

68.1. skaidrojoša apraksta**,** kurā norādīta informācija par būvniecības ieceres veikšanas vietu, paredzēto būvniecības veidu, paredzēto būvdarbu apjomu un veikšanas metodi;

68.3. būvprojekta ģenerālplāna atbilstošā mērogā uz derīga topogrāfiskā plāna mērogā M 1:500;

68.4. raksturīgiem griezumiem ar augstuma atzīmēm, izņemot gadījumu, ja ceļš un iela tiek nojaukta;

68.5. grafiskajiem dokumentiem ar ceļa un ielas vizuālo risinājumu un augstuma atzīmēm gadījumā, ja ceļam un ielai ir paredzēta virszemes daļa, izņemot gadījumu, ja ceļš un iela tiek nojaukta;

68.6. labiekārtošanas risinājuma plāna gadījumā, ja ir paredzēts labiekārtojums;

68.7. transporta un gājēju kustības organizācijas aprakstu;

68.8. institūciju tehniskajiem vai īpašajiem noteikumiem;

68.9. ja ceļa un ielas būvniecība vai nodošana ekspluatācijā ir paredzēta pa būves kārtām – konkrēta sadalījuma pa būvniecības kārtām, norādot ceļa un ielas kārtu robežas un secību;

68.10. citiem dokumentiem atbilstoši vietējās pašvaldības teritorijas plānojumā, lokālplānojumā vai detālplānojumā (ja tāds ir izstrādāts) noteiktajam.

69. Ierosinot ceļa un ielas atjaunošanu vai nojaukšanu, būvvaldē iesniedz:

69.1. aizpildītu apliecinājuma karti I.daļu;

69.2. zemes gabala topogrāfisko plānu gadījumā, ja ceļš un iela tiek atjaunota zemes gabalā, kas atrodas pilsētas vai ciema administratīvajā teritorijā;

69.3. zemes gabala situācijas plānu gadījumā, ja ceļš un iela tiek atjaunota zemes gabalā, kas atrodas ārpus pilsētas vai ciema administratīvās teritorijas;

69.4. institūciju tehniskos vai īpašos noteikumus;

69.5. dokumentus saskaņā ar tehniskajiem noteikumiem;

69.6. skaidrojošu aprakstu, kurā norādīta informācija par plānoto būvniecību, tai skaitā par būvdarbu veikšanas paņēmieniem un tehnoloģijām, pielietotajiem materiāliem, nepieciešamības gadījumā pievienojami arī aprēķini;

69.7. saskaņojumus ar nekustamā īpašuma īpašnieku gadījumā, ja būvniecības ierosinātājs nav nekustamā īpašuma īpašnieks, un trešajām personām;

69.8. normatīvajos aktos noteiktajos gadījumos citus dokumentus vai citu personu atļaujas vai saskaņojumus.

**3.2. Būvniecības ieceres izskatīšanas kārtība**

70. Saņemot būvniecības ieceres iesniegumu un šajos noteikumos noteiktos dokumentus, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pieņem lēmumu atbilstoši Būvniecības likuma 14. panta trešajai daļai.

71. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 1. punktu, izdod būvatļauju (1. pielikums).

72. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 2.un 3. punktu, par to izdara atzīmi paskaidrojuma rakstā vai apliecinājuma kartē.

73. Pēc būvvaldes atzīmes izdarīšanas paskaidrojuma rakstā, apliecinājuma kartē būvniecības ierosinātājam iesniedz informāciju par būvdarbu veicēju. Informāciju par būvdarbu veicēju var sniegt vienlaikus ar būvniecības ieceres iesniegšanu būvvaldē lēmuma pieņemšanai. Būvniecības ieceres realizācijas termiņš ir divi gadi, kas skaitāms no lēmuma pieņemšanas par būvniecības ieceres akceptu.

**3.3. Būvatļaujā, apliecinājuma kartē un paskaidrojuma rakstā**

 **iekļaujamie nosacījumi**

74. Būvatļaujā iekļauj:

74.1. projektēšanas nosacījumus, ietverot prasības:

74.1.1. par būvprojekta daļām un būvprojekta detalizāciju atbilstoši pašvaldības apbūves noteikumiem;

74.1.2. prasības par tehnisko vai īpašo noteikumu saņemšanu no valsts un pašvaldību institūcijām;

74.1.3. prasības par tehnisko noteikumu saņemšanu inženiertīklu pieslēgumiem (atslēgumiem) un to šķērsojumiem;

74.1.4. par saņemamajiem saskaņojumiem no nekustamā īpašuma īpašniekiem vai tiesiskajiem valdītājiem un trešajām personām;

74.1.5. vides pieejamības prasības, ja pieejamība būvei jānodrošina atbilstoši normatīvajiem aktiem;

74.1.6. normatīvajos aktos noteiktajos gadījumos citus dokumentus, atļaujas vai saskaņojumus;

74.2. būvdarbu uzsākšanas nosacījumus, ietverot prasības par:

74.2.1. iesniedzamajiem dokumentiem atbildīgajiem būvspeciālistiem (saistību raksti, autoruzraudzības līgums);

74.2.2. reģistrēšanai iesniedzamajiem dokumentiem būvdarbu procesu fiksēšanai (būvdarbu žurnāls, autoruzraudzības žurnāls, būvuzraudzības plāns);

74.2.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

74.2.4. par citiem iesniedzamajiem dokumentiem normatīvajos aktos noteiktajos gadījumos;

74.3. termiņus būvatļaujas nosacījumu izpildei.

75. Paskaidrojuma rakstā un apliecinājuma kartē iekļauj būvdarbu uzsākšanas nosacījumu, ietverot prasību par informācijas sniegšanu par būvdarbu veicēju.

76. Būvatļaujā iekļautie nosacījumi būvdarbu uzsākšanai jāizpilda četru gadu laikā no atzīmes izdarīšanas būvatļaujā par projektēšanas nosacījumu izpildi.

**3.4. Projektēšana**

**3.4.1. Būvprojekta sastāvs un tā izstrādāšana**

77. Saņemot būvatļauju, pasūtītājs organizē būvatļaujas projektēšanas nosacījumu izpildi. Nepieciešamos tehniskos vai īpašos noteikumus pieprasa attiecīgajām institūcijām, ja tie nav saņemti izstrādājot būvprojektu minimālā sastāvā.

78. Būvprojektam ir šādas sastāvdaļas:

78.1. vispārīgā daļa:

78.1.1. būvprojektēšanas uzsākšanai nepieciešamie dokumenti un materiāli;

78.1.2. zemes gabala inženierizpētes materiāli vispārīgajos būvnoteikumos noteiktajos gadījumos;

78.1.3. skaidrojošs apraksts, kurā norādīta vispārīga informācija par ceļa un ielas tehniskajiem rādītājiem, tai skaitā vispārīga informācija par vides pieejamību;

78.1.4. atļaujas un saskaņojumi;

78.2. arhitektūras daļa:

78.2.1. vispārīgo rādītāju lapa;

78.2.2. teritorijas sadaļa:

78.2.2.1. būvprojekta ģenerālplāna rasējuma lapa atbilstošā mērogā uz topogrāfiskā plāna;

78.2.2.2. savietotais projektējamo inženiertīklu plāns atbilstošā mērogā uz topogrāfiskā plāna;

78.2.2.3. teritorijas vertikālais plānojums;

78.2.2.4. labiekārtojuma un apstādījumu plāns;

78.2.2.5. grafiskais dokuments ar ceļa un ielas vizuālo risinājumu un augstu atzīmēm gadījumā, ja ceļam un ielai ir paredzēta virszemes daļa;

78.2.2.6. raksturīgie griezumi ar augstuma atzīmēm;

78.2.2.7. būvizstrādājumu un būvmateriālu specifikācijas;

78.3. transporta un gājēju kustības organizācijas shēma;

78.4. inženierrisinājumu daļa:

78.4.1. būvkonstrukcijas;

78.4.2. ceļam un ielai nepieciešamie inženiertīkli (piemēram: pašteces kanalizācija; elektroapgāde; elektrisko sakaru sistēmas);

78.4.3. tehniskās shēmas un aprēķini;

78.4.4. būvizstrādājumu un būvmateriālu specifikācijas;

78.4.5. būvizstrādājumu uzstādīšanas un nostiprināšanas zīmējumi un apraksti;

78.4.6. citi inženierrisinājumi;

78.4.7. vides aizsardzības pasākumi;

78.5. darbu organizēšanas projekts;

78.6. izvērtējums par būves izmantošanas pieļaujamību būvdarbu laikā vai pēc būvdarbu pabeigšanas pirms būves nodošanas ekspluatācijā, izmantošanas nosacījumi, slodžu pārbaudes kārtība tiltiem;

78.8. detalizācijas daļa atbilstoši pašvaldības apbūves noteikumiem.

78.9. būvprojekta ekspertīze (trešās grupas būvēm).

79. Publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļiem finansētiem objektiem papildus būvprojektā ietver ekonomisko daļu:

79.1. iekārtu, konstrukciju un būvizstrādājumu kopsavilkumu;

79.2. būvdarbu apjomus;

79.3. izmaksu aprēķinu (tāmi).

80. Būvprojektu izstrādā latviešu valodā. Pēc pasūtītāja vēlēšanās būvprojekta tekstuālo daļu var tulkot svešvalodā. Svešvalodā izstrādātā būvprojekta tekstuālā daļa tulkojama latviešu valodā.

81. Būvprojekta izstrādātājs izstrādā būvprojektu tādā apjomā kāds ir noteikts šajos noteikumos un nepieciešams būvniecības ieceres realizācijai, kā arī norādīts būvatļaujā.

82. Darbu organizēšanas projektu izstrādā visam būvdarbu apjomam (būvprojektam) un tam ir šādas sastāvdaļas:

82.1. būvdarbu kalendāra plāns (ja to pieprasa pasūtītājs);

82.2. būvdarbu ģenerālplāns;

82.3. darba aizsardzības plāns (to var izstrādāt arī kā patstāvīgu dokumentu);

82.4. skaidrojošs apraksts;

83. Būvdarbu ģenerālplānu izstrādā atsevišķiem būvniecības posmiem. Būvdarbu ģenerālplānos atzīmē jaunceļamās, esošās un nojaucamās būves, pagaidu būves, pastāvīgos un pagaidu ceļus, būvmašīnu, arī montāžas celtņu izvietojumu un pārvietošanās ceļus, reperus un piesaistu asu nostiprināšanas vietas, inženiertīklus (elektroenerģijas, ūdens, siltuma un citu resursu inženiertīklus), norādot tām pastāvīgās un pagaidu pieslēgšanās vietas, kā arī būvizstrādājumu un konstrukciju nokraušanas laukumus.

84. Ja ar būvdarbiem saistīts ražošanas process paredzēts arī ārpus būvlaukuma, ieteicams sastādīt situācijas plānu, kurā norādīti visi materiāltehniskās apgādes un palīgražošanas objekti.

85. Skaidrojošajā aprakstā raksturojami vispārējie un speciālie būvniecības apstākļi, iespējamie sarežģījumi un īpatnības, pamatojams būvdarbu kopējais ilgums, kā arī norādāmi svarīgākie vides aizsardzības pasākumi un ieteikumi kvalitātes kontroles un nodrošināšanas organizēšanai būvlaukumā.

86. Izstrādājot būvprojektus ekspluatācijā esošo ceļa un ielas pārbūvei, kas jāveic nepārtraucot to pamatfunkciju izpildi, darbu organizēšanas projektā papildus norāda:

86.1. kādi darbi un kādā secībā veicami, nepārtraucot ceļa un ielas pamatfunkciju, un kādi darbi, kādā secībā un kādos termiņos – plānotos pamatfunkciju izpildes pārtraukumos;

86.2. būvdarbu ģenerālplānos – ekspluatācijā esošā ceļa un ielas vai to posmu, arī inženiertīklu, kuru funkcionēšana pārbūves laikā netiek pārtraukta, kā arī ceļa un ielas vai to posmu un inženiertīklu, kuru funkcionēšana tiek pārtraukta uz laiku vai pilnīgi;

86.3. skaidrojošajā aprakstā – sadarbība starp būvdarbu veicēju un pārbūvējamā vai atjaunojamā ceļa un ielas īpašnieku, kā arī pasākumi, kas nodrošina netraucētu ceļa un ielas pamatfunkciju izpildi un pārbūves darbu veikšanu;

86.4. būvizstrādājumu un demontāžas materiālu pagaidu nokraušanas vietas;

**3.4.2. Būvprojekta atkāpju no tehniskajām prasībām saskaņošana**

87. Ja inženiertīklu pieslēgšanās vai to šķērsošanas tehniskās prasības vai tehnisko vai īpašo noteikumu prasības nevar izpildīt, būvprojekta tehniskie risinājumi saskaņojami institūcijās, kas noteikušas attiecīgās prasības. Atkāpes no inženiertīklu pieslēgšanās vai to šķērsošanas tehniskajām prasībām vai tehniskajiem vai īpašajiem noteikumiem saskaņojamas būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna vai atbilstoši izmaina tehniskos risinājumus. Par inženiertīklu pieslēgšanās vai to šķērsošanas tehnisko prasību atkāpju saskaņošanu attiecīgās institūcijas var iekasēt samaksu atbilstoši iestādes apstiprinātajam cenrādim.

88. Ja būvniecību regulējošo normatīvo aktus tehniskās prasības nevar izpildīt, Būvniecības likuma 9. panta trešās daļas noteiktajos gadījumos tās pieļaujams saskaņot ar attiecīgajām valsts un pašvaldību institūcijām. Saskaņošana veicama būvatļaujas projektēšanas nosacījumu izpildes laikā. Atzīmi par saskaņojumu izdara uz būvprojekta ģenerālplāna.

**3.4.3. Būvprojekta ekspertīze**

89. Būvprojekta ekspertīzi veic, lai izvērtētu projektējamā ceļa un ielas atbilstību mehāniskās stiprības un stabilitātes, ugunsdrošības, lietošanas drošības un vides pieejamības prasībām:

89.1. arhitektūras daļai;

89.2. inženierrisinājumu daļai;

89.3. darbu organizēšanas projektam;

89.4. ekonomiskajai daļai būvprojektiem, kuru izstrādi un īstenošanu finansē publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļu finansējums – izvērtējot materiālu izvēles ekonomisko pamatojumu saskaņā ar projektēšanas uzdevumu, kā arī izmaksās iekļauto darba pozīciju pietiekamību.

90. Būvprojekta ekspertīzes atzinumu būvniecības ierosinātājs pievieno būvprojekta dokumentācijai.

**3.4.4. Būvatļaujas projektēšanas nosacījumu izpilde**

91. Izstrādāto būvprojektu saskaņo pasūtītājs un citas personas atbilstoši būvatļaujā ietvertajiem projektēšanas nosacījumiem.

92. Izstrādātā būvprojekta oriģinālu trijos eksemplāros (ar atbildīgo vadītāju un pasūtītāja oriģināliem parakstiem, saskaņojumiem un zīmogu nospiedumiem uz būvobjekta ģenerālplāna), bet Būvniecības likuma 6.1 panta pirmās daļas 1. punktā minētajos gadījumos – četros eksemplāros, un, ja nepieciešams, būvprojekta ekspertīzes atzinumu iesniedz būvvaldē būvatļaujas projektēšanas nosacījumu izpildes termiņa laikā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

93. Būvvalde izvērtē izstrādāto būvprojektu atbilstoši būvatļaujā ietvertajiem projektēšanas nosacījumiem un nepieciešamo tehnisko risinājumu esību, kā arī pārliecinās par normatīvajos aktos noteikto prasību ievērošanu.

94. Ja izpildīti visi projektēšanas nosacījumi, būvvalde Būvniecības likuma 12. panta piektajā daļā noteiktajā termiņā izdari atzīmi būvatļaujā par projektēšanas nosacījumu izpildi. Pēc atzīmes veikšanas būvatļaujā būvprojekta viens eksemplārs glabājas būvvaldē.

95. Trešās personas būvatļauju var apstrīdēt mēneša laikā no dienas, kad būvatļaujā izdarīta atzīme par projektēšanas nosacījumu izpildi.

96. Ja būvvalde konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi no trešajām personām, tā uzdod pasūtītājam pārstrādāt būvprojektu vai saņemt iztrūkstošos saskaņojumus. Izskatītā būvprojekta viens eksemplārs glabājas būvvaldē.

97. Pēc būvvaldes konstatēto trūkumu novēršanas pasūtītājs atkārtoti iesniedz būvprojektu izvērtēšanai būvvaldei būvatļaujas projektēšanas nosacījumu izpildes termiņa laikā.

98. Pēc būvatļaujā ietverto projektēšanas nosacījumu izpildīšanas pasūtītājs iesniedz būvvaldē būvdarbu uzsākšanai nepieciešamos dokumentus.

**3.5. Būvdarbi**

99. Izpildot būvatļaujā iekļautos būvdarbu uzsākšanas nosacījumus un pasūtītājam iesniedzot būvvaldē tajā norādītos dokumentus, būvvalde Būvniecības likuma 12. panta piektajā daļā noteiktajā termiņā:

99.1. izdari atzīmi būvatļaujā par būvdarbu uzsākšanas nosacījumu izpildi;

99.2. būvatļaujā norāda pasūtītāja pieprasīto būvdarbu veikšanas ilgumu, kas atbilst būvdarbu veicēja civiltiesiskās atbildības apdrošināšanas termiņam;

99.3. būvatļaujā norāda maksimālo būvdarbu veikšanas ilgumu, atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu) un līdz kuram iela būtu nododama ekspluatācijā;

99.4. būvatļaujai pievieno pielikumu (9. pielikums), kurā norāda būvdarbu veicēju un pieaicinātos būvspeciālistus.

100. Ja būvdarbu laikā rodas nepieciešamība paredzēt citādus risinājumus, nekā tas paredzēts būvprojektā, to īstenošana pieļaujama pēc būvprojekta izmaiņu veikšanas, ja tie attiecas uz Būvniecības likuma 17. panta 2.1 daļā minētajiem gadījumiem vai vispārīgajos būvnoteikumos noteikto. Būvniecības likuma 17. panta 2.1 daļā minētajos gadījumos izmainītās būvprojekta daļas un dokumentus, kas pamatoto izmaiņu nepieciešamību, iesniedz būvvaldē saskaņošanai.

101. Būvdarbu veicējs un pieaicinātie būvspeciālisti var mainīties būvdarbu laikā, par to informējot būvvaldi un iesniedzot jaunā būvdarbu veicēja civiltiesiskās atbildības obligātās apdrošināšanas polises kopiju vai jauno būvspeciālistu saistību rakstus un jauno būvspeciālistu profesionālās civiltiesiskās atbildības apdrošināšanas polises kopijas. Jaunais būvdarbu veicējs vai jaunie pieaicinātie būvspeciālisti ir tiesīgs uzsāk pienākumu izpildi būvlaukumā ar jauna būvatļaujas pielikuma (9. pielikums) izdošanas brīdi.

**3.5.1. Būvdarbu sagatavošana**

102. Būvdarbu, kuru veikšanai nepieciešama būvatļauja, sagatavošana uzsākama tikai pēc tam, kad saņemtā būvatļauja kļuvusi neapstrīdama un izpildīti būvatļaujā ietvertie nosacījumi.

103. Būvdarbu sagatavošanu un būvdarbus veic būvdarbu veicējs.

104. Pasūtītāja un būvdarbu veicēja savstarpējās saistības nosaka atbilstoši šiem noteikumiem, Latvijas būvnormatīviem un tiesību aktiem noslēgtais līgums par būvdarbu veikšanu, kurā minēti arī būvdarbu sagatavošanas darbi.

105. Pasūtītājs saņem ar būvdarbu veikšanu saistītās atļaujas un pirms būvdarbu uzsākšanas:

105.1. izsniedz būvdarbu veicējam būvatļauju ar atzīmi par būvdarbu uzsākšanai izvirzīto nosacījumu izpildi (kopija) un būvprojektu;

105.2. norīko vienu vai vairākus darba aizsardzības koordinatorus, ja būvdarbus veiks vairāk nekā viens būvdarbu veicējs, atbilstoši darba aizsardzības normatīvo aktu noteiktajām prasībām.

106. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju atbilstoši darba aizsardzības normatīvo aktu noteiktajām prasībām.

107. Ja būvdarbu veicējs noslēdzis būvdarbu līgumus ar atsevišķu būvdarbu veicējiem, viņš izsniedz būvatļaujas kopiju katram atsevišķu būvdarbu veicējam.

108. Būvdarbu sagatavošanas procesā veicami nepieciešamie organizatoriskie pasākumi, kā arī darbi būvlaukumā un ārpus tā, lai nodrošinātu būvdarbu sekmīgu norisi un visu būvdarbu dalībnieku saskaņotu darbību.

109. Būvdarbu veicējs, saņemot būvprojektu, pārliecinās par papildus detalizētāku rasējumu nepieciešamību. Ja būvdarbu veicējs nav pieprasījis papildus detalizētāku rasējumu izstrādi vai pats nav tos izstrādājis, būvdarbu veicējs ir atbildīgs par iespējamām sekām. Detalizētākus rasējumus var izstrādāt arī būvdarbu gaitā un tie saskaņojami ar būvprojekta izstrādātāju un pasūtītāju.

110. Kad nospraustas galvenās būvasis, bet būvdarbi vēl nav uzsākti, galvenais būvdarbu veicējs veic visus būvniecības ieceres teritorijas aizsardzības darbus pret nelabvēlīgām dabas un ģeoloģiskām parādībām (piemēram, applūšanu, noslīdeņiem), kas paredzēti šo noteikumu 113. punktā minētajā darbu veikšanas projektā.

111. Pirms būvdarbu uzsākšanas esošās apbūves apstākļos galvenais būvdarbu veicējs iezīmē un norobežo bīstamās zonas, nosprauž esošo pazemes inženiertīklus un citu būvju asis vai iezīmē to robežas, kā arī nodrošina transportam un gājējiem drošu pārvietošanos un pieeju esošajām ēkām un infrastruktūras objektiem. Minētie pasākumi darbu veikšanas projektā saskaņojami ar skarto inženiertīklu un ēku īpašniekiem.

**3.5.2. Būvdarbu veikšanas dokumentācija**

112. Būvdarbi organizējami un veicami saskaņā būvprojektu un tā sastāvā esošo darbu organizēšanas projektu, kā arī darbu veikšanas projektu.

113. Darbu veikšanas projektu, pamatojoties uz izstrādāto būvprojektu, izstrādā galvenais būvdarbu veicējs, bet atsevišķiem un speciāliem darbu veidiem –atsevišķu būvdarbu veicēji. Darbu veikšanas projekta sastāvdaļas nosaka saskaņā ar normatīvo aktu darbu veikšanas projektam, projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

114. Atkarībā no būvdarbu apjoma un plānotā būvdarbu ilguma darbu veikšanas projektu izstrādā visam ceļam un ielai kopumā, atsevišķai tās daļai (posmam) vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam).

115. Izstrādājot darbu veikšanas projektu esošajām būvēm, ievēro to īpašnieku noteikumus un situāciju būvobjektā.

116. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju. Pamatojoties uz uzņēmuma vadītāja pilnvarojumu, darbu veikšanas projektu apstiprina atsevišķu būvdarbu veicēja atbildīgais būvspeciālists. Pārbūves darbu veikšanas projekts saskaņojams arī ar būvprojekta izstrādātāju un pasūtītāju.

117. Darbu veikšanas projekts nododams atbildīgajam būvdarbu vadītājam pirms būvprojektā paredzēto darbu uzsākšanas.

118. Darbu veikšanas projekts ir pieejams būvlaukumā strādājošajiem būvspeciālistiem un kontrolējošām institūcijām.

119. Būvdarbu žurnālu neaizpilda veicot pirmās grupas māju ceļu jaunu būvniecību, pārbūvei vai nojaukšanu.

120. Ierakstus katru darba dienu būvdarbu žurnālā veic būvdarbu vadītājs un tiem ir jāraksturo faktiskā situācija būvlaukumā. Būvuzrauga un autoruzrauga būvdarbu žurnālā izteiktie iebildumi vai norādījumi ir uzskatāmi par izpildītiem, ja būvuzraugs vai autoruzraugs veicis attiecīgu atzīmi būvdarbu žurnālā. Ierakstus būvdarbu žurnālā veic arī atsevišķu būvdarbu veicēju būvdarbu vadītāji par saviem veiktajiem darbiem.

**3.5.3. Būvdarbu veikšana un kvalitātes kontrole**

121. Par darba aizsardzību būvlaukumā savas kompetences ietvaros ir atbildīgs galvenā būvdarbu veicēja atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju atbildīgie būvdarbu vadītāji. Atbildīgais būvdarbu vadītājs ievēro darba aizsardzības koordinatora norādījumus.

122. Autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem un ceļu satiksmes noteikumiem.

123. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par Latvijas būvnormatīvos un attiecīgajos standartos, apbūves noteikumos un citos normatīvajos aktos vai būvdarbu līgumā noteiktajiem būvdarbu kvalitātes rādītājiem.

124. Būvdarbu kvalitātes kontroles sistēmu katrs uzņēmums izstrādā atbilstoši savam profilam, veicamo darbu veidam un apjomam. Būvdarbu kvalitātes kontrole ietver:

124.1. būvdarbu veikšanas dokumentācijas, piegādāto būvizstrādājumu un konstrukciju, ierīču, mehānismu un līdzīgu iekārtu sākotnējo kontroli;

124.2. atsevišķu darba operāciju vai darba procesa tehnoloģisko kontroli;

124.3. pabeigtā (nododamā) darba veida vai būvdarbu cikla (konstrukciju elementa) noslēguma kontroli.

125. Darbi, kuru pārbaude pēc pilnīgas būvdarbu pabeigšanas nav iespējama, pieņemami ar segto darbu aktu uzreiz pēc to izpildes.

126. Pabeigtos nozīmīgo konstrukciju elementus un segtos darbus pieņem ekspluatācijā ar pieņemšanas aktu (3. pielikums).

127. Nav pieļaujama būvdarbu turpināšana, ja pasūtītājs vai būvuzraugs, ja būvniecībai tiek veikta būvuzraudzība, un būvdarbu veicēju pārstāvji nav sastādījuši un darbu izpildes vietā parakstījuši iepriekšējo segto darbu pieņemšanas aktu. Ja būvuzraugs vai autoruzraugs konstatē veikto darbu neatbilstību būvprojektam vai būvdarbu tehnoloģijas prasībām, turpmāki darbi jāpārtrauc, veicot attiecīgu ierakstu būvdarbu vai autoruzraudzības žurnālā, norādot izpildes termiņu. Tikai pēc tam, kad visi parakstījuši attiecīgo segto darbu aktu, darbi turpināmi.

128. Ja būvniecības gaitā veidojas pārtraukums, kura laikā iespējami ar aktu pieņemto segto darbu bojājumi, pirms darbu atsākšanas veicama atkārtota iepriekš veikto segto darbu kvalitātes pārbaude un sastādāms attiecīgs akts.

129. Pasūtītājs būvdarbu kvalitātes kontrolei vispārīgajos būvnoteikumos noteiktajos gadījumos pieaicina būvuzraugu.

130. Pasūtītājs pieaicina būvprojekta izstrādātāju autoruzraudzības veikšanai vispārīgajos būvnoteikumos noteiktajos gadījumos.

**3.5.4. Vides aizsardzības nosacījumi**

131. Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

132. Veicot ceļa un ielas atjaunošanu, pārbūvēšanu vai nojaukšanu, ja iespējams, veic būvniecībā radušos atkritumu pārstrādi un reģenerāciju. Visus būvniecībā radušos atkritumus, kas klasificējami kā bīstamie atkritumi, apsaimnieko atbilstoši normatīvajos aktos par bīstamo atkritumu apsaimniekošanu noteiktām prasībām.

133. Pirms zemes darbu uzsākšanas, kā arī veicot planēšanas darbus būvlaukumā, noņemama derīgā augsnes kārta un nebojāta uzglabājama tālākai izmantošanai.

134. Urbšanas darbu procesā, sasniedzot ūdens nesējhorizontu, veicami pasākumi pazemes ūdeņu nelietderīgas izplūšanas un ūdens nesējhorizontu piesārņošanas novēršanai.

135. Veicot grunts pastiprināšanu, novēršama pazemes ūdeņu un atklāto ūdenstilpju piesārņošana. Nepieciešamie pasākumi jāparedz darbu veikšanas projektā.

136. Būvdarbu procesā var mainīt dabisko reljefu un hidroģeoloģiskos apstākļus (piemēram, aizbērt gravas un karjerus, ierīkot drenāžu), ja minētie pasākumi paredzēti būvprojektā vai ja to nosaka ģeotehniskā kontrole (ģeotehnisko darbu kopums, ko veic būvniecības gaitā, lai noskaidrotu būvprojekta atbilstību faktiskajiem ģeotehniskajiem datiem un, ja nepieciešams, to koriģētu).

**3.5.5. Konservācija būvdarbu pārtraukšanas vai apturēšanas gadījumā**

137. Ceļa un ielas konservāciju veic, ja būvdarbu pārtraukšanas vai apturēšanas rezultātā var rasties bīstamība videi vai cilvēku dzīvībai vai veselībai, vai var rasties bīstami bojājumi konstrukcijās.

138. Lēmumu par būvdarbu pārtraukšanu var pieņemt pasūtītājs, par to paziņojot būvvaldei. Šo noteikumu 137. punktā noteiktajā gadījumā pirms būvdarbu pārtraukšanas pasūtītājs iesniedz saskaņošanai būvvaldē ceļa un ielas konservācijas darbu veikšanas projektu.

139. Ceļa un ielas konservācijas darbu veikšanas projektā norāda:

139.1. nepieciešamo pabeidzamo darbu sarakstu;

139.2. risinājumus būvkonstrukciju noturības zudumu un ceļa un ielas elementu turpmākās bojāšanās novēršanai;

139.3. risinājumus bīstamības cilvēku dzīvībai un veselībai vai videi novēršanai;

139.4. ceļa un ielas konservācijas darbu veikšanas kalendāro plānu.

140. Ja iestāde, kas nav būvvalde, atbilstoši savai kompetencei ir apturējusi būvdarbus, tad iestāde par to nekavējotiespaziņo būvvaldei.

141. Būvvalde 14 dienu laikā no šo noteikumu 138. un 140. punktā noteiktās informācijas saņemšanas par būvdarbu pārtraukšanu vai apturēšanu, veic objekta apsekošanu, izņemot gadījumu, kad būvdarbus apturējis birojs, un pieņem lēmumu par atļauju pārtraukt būvdarbus, saskaņo ielu konservācijas darbu veikšanas projektu vai nepieciešamības gadījumā pieņem lēmumu par ceļa un ielas konservāciju.

142. Ja pēc objekta apsekošanas konstatēta ceļa un ielas konservācijas nepieciešamība un pasūtītājs nav iesniedzis būvvaldē ceļa un ielas konservācijas darbu veikšanas projektu, būvvalde lēmumā par ceļa un ielas konservāciju norāda:

142.1. ceļa un ielas konservācijas iemeslus;

142.2. ceļa un ielas konservācijas nosacījumus (arī pasākumus, kas veicami, lai nodrošinātu ceļa un ielas konstrukciju drošību, stabilitāti un neaizskaramību, kā arī ceļa un ielas konservācijas darbu veikšanas projekta apjomu, ja tas ir nepieciešams);

142.3. termiņu ceļa un ielas konservācijas darbu veikšanas projekta iesniegšanai.

143. Būvvalde 14 dienu laikā no ceļa un ielas konservācijas darbu veikšanas projekta saņemšanas dienas, izvērtējot tā atbilstību normatīvo aktu prasībām, saskaņo to vai pieņem lēmumu, kurā norāda konstatētos trūkumus un šo trūkumu novēršanas termiņu.

144. Pēc šo noteikumu 143. punktā minētā lēmuma izpildes pasūtītājs atkārtoti vēršas būvvaldē.

145. Veicot ceļa un ielas konservācijas darbus uz tiem attiecināmas būvdarbu veikšanas prasības, tai skaitā prasība par būvdarbu veicēja civiltiesiskās atbildības apdrošināšanu. Būvdarbu veicēja civiltiesiskā atbildība apdrošināma uz visu konservācijas darbu realizēšanas laiku.

146. Būvdarbi ir uzskatāmi par pārtrauktiem ar brīdi, kad būvvalde ir pieņēmusi lēmumu par atļauju apturēt būvdarbus vai kad pasūtītājs ir pabeidzis ceļa un ielas konservācijas darbus atbilstoši būvvaldes saskaņotajam ceļa un ielas konservācijas darbu veikšanas projektam.

147. Ja pasūtītājs neizpilda šo noteikumu prasības, pašvaldība ir tiesīga, iepriekš brīdinot pasūtītāju, veikt ceļa un ielas konservācijas darbus. Visus ar ceļa un ielas konservāciju saistītos izdevumus sedz pasūtītājs.

148. Ja pēc būvdarbu pārtraukšanas vēlākā laika periodā, būvvalde konstatē, ka ceļš un iela var radīt bīstamību videi vai cilvēku dzīvībai vai veselībai, vai tai ir bīstami bojātas konstrukcijas, būvvalde pieņem lēmumu par ceļa un ielas konservāciju šajā nodaļā noteiktajā kārtībā.

149. Ja pēc būvdarbu apturēšanas, būvvalde konstatē, ka nepieciešama ceļa un ielas konservācija, būvvalde pieņem lēmumu par ceļa un ielas konservāciju šajā nodaļā noteiktajā kārtībā.

**3.6. Pieņemšana ekspluatācijā un atsevišķu darbu pieņemšana**

3**.6.1. Māju ceļu pieņemšana ekspluatācijā un**

**nojaukšanas darbu pieņemšana**

150. Pēc būvdarbu pabeigšanas pasūtītājs būvvaldē iesniedz:

150.1. aizpildītu paskaidrojuma raksta II. daļu;

150.2. izpildmērījuma plānu (ar māju ceļa novietni, izbūvētiem/nojauktiem ārējiem inženiertīkliem un citām vienlaikus izbūvētām/nojauktām būvēm), bet pārbūves gadījumā, ja mainījusies situācija apvidū.

151. Paskaidrojuma rakstā norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc māju ceļu nodošanas. Minimālais būvdarbu garantijas termiņš pēc būvvaldes atzīmes izdarīšanas paskaidrojuma rakstā ir divi gadi.

152. Būvvalde piecu darbdienu laikā pēc visu noteikto dokumentu saņemšanas veic objekta apsekošanu. Apsekošanas laikā būvvalde pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, vai ir sakārtota teritorija, par to izdarot atzīmi paskaidrojuma rakstā. Gadījumā, ja māju ceļš ir nojaukts, būvvalde izsniedz izziņu par būves neesību (10. pielikums) trijos oriģinālos eksemplāros un to paraksta. Divus eksemplārus izsniedz pasūtītājam, viens eksemplārs glabājas būvvaldes arhīvā. Noteiktais dokumentu eksemplāru skaits neattiecas, ja izziņa ir sagatavota elektroniski.

153. Jaunbūvētu vai pārbūvētu māju ceļu uzskata par pieņemtu ekspluatācijā ar būvvaldes atzīmes izdarīšanu paskaidrojuma rakstā.

154. Ja būvvalde konstatē, ka veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no akceptētās ieceres vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

155. Pēc šo noteikumu 154. punktā minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā un gadījumā, ja māju ceļš ir nojaukts, izsniedz izziņu par būves neesību.

**3.6.2. Ceļu un ielu pieņemšana ekspluatācijā**

156. Paveikto būvdarbu materiālu apjomu uzmērījumu veikšanas kārtību nosaka ceļa un ielas īpašnieks normatīvajos aktos noteiktajā kārtībā.

157. Ceļa un ielas izpildmērījumu plānu izstrādā normatīvajos aktos noteiktā kārtībā, iekļaujot tajā informāciju par ceļa un ielas laukumu (brauktuves laukums, ieskaitot veloceliņu, ietvju un apmaļu laukumu, bet neieskaitot veģetācijas aizņemto laukumu) atbilstoši ceļa un ielas seguma materiāliem, brauktuves platumu un brauktuves garumu pa ceļa un ielas ass līniju.

158. Jaunbūvējamu, pārbūvējamu vai atjaunojamu ceļu un ielu var izmantot pirms būves pieņemšanas ekspluatācijā, ja būvvaldē iesniegtajā būvprojektā tika iekļauts izvērtējums par būves izmantošanas pieļaujamību būvdarbu laikā un izmantošanas nosacījumi.

159. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 14 dienu laikā pēc iesnieguma saņemšanas atbilstoši kompetencei sniedz atzinumu par ceļa un ielas gatavību ekspluatācijai, tās atbilstību tehniskajiem vai īpašajiem noteikumiem un normatīvo aktu prasībām.

160. Ceļa un ielas pieņemšanu ekspluatācijā ierosina pasūtītājs. Pirms būves vai tās daļas pieņemšanas ekspluatācijā ierosināšanas, būvei vai tās daļai veic izpildmērījumu.

161. Ierosinot ceļa un ielas vai tās daļas pieņemšanu ekspluatācijā, pasūtītājs būvvaldē vai Būvniecības likuma 6.1 panta pirmās daļas 1.punkta „b” vai „c” apakšpunktā minētajos gadījumos – birojā iesniedz šādus dokumentus (oriģinālus):

161.1. apliecinājumu par būves gatavību ekspluatācijai (11. pielikums);

161.2. būvprojekta izmainītās daļas, kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto;

161.3. būves vai tās daļas novietnes izpildmērījuma plānu;

161.4. tehnisko noteikumu izsniedzēju atzinumus par inženiertīklu gatavību ekspluatācijai;

161.5. šo noteikumu 159. punktā minēto institūciju atzinumus;

161.6. būvdarbu žurnālu un nozīmīgo konstrukciju un segto darbu pieņemšanas aktus;

161.7. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstību apliecinošu dokumentāciju, ja to nepieciešamību nosaka normatīvie akti par iekārtu drošību;

161.8. iebūvēto būvizstrādājumu atbilstību apliecinošu dokumentāciju;

161.9. autoruzraudzības žurnālu, ja būvdarbu laikā ir veikta autoruzraudzība normatīvajos aktos noteiktajā kārtībā;

161.10. būvprojekta izstrādātāja atzinumu par būves vai tās daļas atbilstību būvprojektam, ja nav veikta autoruzraudzība;

161.11. būvuzrauga pārskatu par būvuzraudzības plāna izpildi, ja būvdarbu laikā ir veikta būvuzraudzība normatīvajos aktos noteiktajā kārtībā.

162. Noteikumu 161.1., 161.2., 161.3., 161.4., 161.7. un 161.10.apakšpunktā minēto dokumentu kopijas pasūtītājs nodod glabāšanā būvvaldes vai biroja arhīvā.

163. Ceļu un ielu vai tās daļu pieņem ekspluatācijā būvvalde vai birojs. Birojs pieņemšanas darbā pieaicina būvvaldes amatpersonu, ja būvvalde ir izteikusi vēlmi tajā piedalīties. Pieaicinātā būvvaldes amatpersona paraksta aktu par būves vai tās daļas pieņemšanu ekspluatācijā.

164. Būvvalde vai birojā pēc visu noteikto dokumentu saņemšanas, saskaņojot ar pasūtītāju, nosaka ceļa un ielas vai tās daļas pieņemšanas termiņu, kas nav ilgāks par 14 dienām no dokumentu iesniegšanas dienas būvvaldē vai birojā.

165. Pasūtītājs ceļu un ielu vai tās daļu uzrāda būvvaldei vai birojam. Pasūtītājs pieaicina būvdarbu veicēju vai tā pilnvarotu pārstāvi, kas ir veicis attiecīgos būvdarbus.

166. Būvvaldes un biroja uzdevums ir novērtēt ceļa un ielas vai tās daļas gatavību ekspluatācijai, pamatojoties uz būvvaldē vai birojā iesniegtajiem šo noteikumu 161. punktā minētajiem dokumentiem, kā arī atbilstību normatīvajiem aktiem būvniecības jomā un būvprojektam.

167. Ja ceļam un ielai vai tās daļai veikta būvuzraudzība, būves pieņemšanas darbā piedalās būvuzraugs. Būvvalde vai birojs var pieaicināt pieņemšanas darbā būvprojekta izstrādātāju (autoruzraugu) – ja viņš nav veicis autoruzraudzību un sniedzis atzinumu. Būvuzraugs un pieaicinātais būvprojekta izstrādātājs paraksta aktu par būves vai tās daļas pieņemšanu ekspluatācijā.

168. Būvvalde vai birojs sastāda aktu par būves vai tās daļas pieņemšanu ekspluatācijā (turpmāk — akts) (12. pielikums) trijos vai Būvniecības likuma 6.1 panta pirmās daļas 1.punkta „b” vai „c” apakšpunktā minētajos gadījumos četros oriģinālos eksemplāros un to paraksta. Divus eksemplārus izsniedz pasūtītājam, pa vienam eksemplāram glabājas būvvaldes un biroja arhīvā. Noteiktais dokumentu eksemplāru skaits neattiecas, ja akts ir sagatavots elektroniski.

169. Aktā norāda ar pasūtītāju un būvdarbu veicēja saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc ceļa un ielas vai tās daļas pieņemšanas ekspluatācijā. Minimālais būvdarbu garantijas termiņš pēc akta parakstīšanas ir:

169.1. trīs gadi otrās grupas būvei;

169.2 pieci gadi trešās grupas būvei.

170. Būvvalde un birojs nav tiesīgs pieņemt ceļu un ielu vai tās daļu ekspluatācijā, ja kāda no institūcijām atzinumā sniegusi negatīvu atzinumu par būves nodošanu ekspluatācijā.

171. Ja ceļš un iela vai tās daļa netiek pieņemta ekspluatācijā, būvvalde vai birojs izsniedz pasūtītājam pamatotu lēmumu. Lēmumā uzskaita konstatētās atkāpes no būvprojekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

172. Pēc šo noteikumu 171. punktā minētajā lēmumā uzskaitīto trūkumu novēršanas pasūtītājs atkārtoti uzaicina būvvaldi vai biroju un uzrāda ceļu un ielu vai tās daļu.

173. Ceļš un iela vai tās daļa ir uzskatāma par pieņemtu ekspluatācijā ar akta parakstīšanas dienu.

174. Aktu reģistrē būvvaldē vai birojā. Akta ciparu kodā ir šādas 14 zīmes:

174.1. pirmās divas zīmes – attiecīgā gada skaitļa pēdējie divi cipari;

174.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

174.3. pēdējās septiņas zīmes – būves teritoriālais kods saskaņā ar Administratīvo teritoriju un teritoriālo vienību klasifikatoru.

175. Būves kārtu var pieņemt ekspluatācijā, ja tās būvdarbi ir pilnīgi pabeigti un ir veikti visi attiecīgajai būves kārtai paredzētie ugunsdrošības, darba aizsardzības un vides aizsardzības pasākumi, kā arī izdarīts viss būvprojektā paredzētais, lai nodrošinātu vides pieejamību.

176. Ja ceļu un ielu vai tās daļu pieņem ekspluatācijā ziemā, labiekārtošanas darbus (piemēram, teritorijas apzaļumošanu, koku, krūmu stādīšanu) var veikt minētajiem darbiem labvēlīgā sezonā, bet tie jāpabeidz līdz attiecīgā gada 1. jūnijam.

177. Kokus un krūmus stāda tuvākajā piemērotajā laikā.

178. Saskaņā ar šo noteikumu 176. un 177. punktu noteiktos atliktos būvdarbus un to veikšanas termiņus ieraksta aktā. Aktā minēto atlikto būvdarbu pabeigšanu noteiktajos termiņos un apjomā kontrolē būvinspektors.

179. Atliktos būvdarbus būvdarbu veicējs veic aktā noteiktajos termiņos un apjomā, ja pasūtītājs nav vienojies par citu kārtību.

**3.6.3. Ceļu un ielu atjaunošanas un nojaukšanas darbu pabeigšana**

180. Pēc ceļa un ielas atjaunošanas vai nojaukšanas būvdarbu pabeigšanas, pasūtītājs informē būvvaldi par būvdarbu pabeigšanu, iesniedzot aizpildītu apliecinājuma kartes II. daļu un izpildmērījuma plānu, ja ceļš un iela ir nojaukta.

181. Ja vienlaikus ar ceļa un ielas atjaunošanu vai nojaukšanu tika veikta inženiertīklu atjaunošanu, ierīkošanu, pārbūve vai nojaukšana, būvvaldē papildus iesniedz arī institūciju, kuras ir izdevušas tehniskos noteikumus, atzinumus par inženiertīklu gatavību ekspluatācijai. Šo atzinumu institūcijas izsniedz 14 dienu laikā no pasūtītāja iesnieguma saņemšanas.

182. Apliecinājuma kartē norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēcceļa unielas atjaunošanas vai nojaukšanas būvdarbu nodošanas. Minimālais būvdarbu garantijas termiņš pēc būvvaldes atzīmes veikšanas apliecinājuma kartē ir divi gadi.

183. Būvvalde piecu darbdienu laikā pēc noteikto dokumentu saņemšanas veic būvobjekta apsekošanu un pārliecinās vai būvdarbi veikti atbilstoši akceptētajai būvniecības iecerei un būvniecību reglamentējošajiem normatīvajiem aktiem, par to izdara atzīmi apliecinājuma kartē. Gadījumā, ja ceļš un iela ir nojaukta, būvvalde izsniedz izziņu par būves neesību (10. pielikums) trijos oriģinālos eksemplāros un to paraksta. Divus eksemplārus izsniedz pasūtītājam, viens eksemplārs glabājas būvvaldes arhīvā. Noteiktais dokumentu eksemplāru skaits neattiecas, ja izziņa ir sagatavota elektroniski.

184. Ja veiktie būvdarbi neatbilst akceptētajai būvniecības iecerei vai būvniecību reglamentējošajiem normatīvajiem aktiem, būvvalde pieņem lēmumu par konstatētajām atkāpēm, kurā norāda konstatētās atkāpes no akceptētās būvniecības ieceres vai būvniecību reglamentējošajiem normatīvajiem aktiem un šo atkāpju novēršanas termiņu.

185. Pēc šo noteikumu 184. punktā minētajā lēmumā norādīto atkāpju novēršanas pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to izdara atzīmi apliecinājuma kartē vai gadījumā, ja ceļš un iela ir nojaukta, izsniedz izziņu par būves neesību.

**4. Sadarbība**

186. Latvijas Valsts ceļi vispārīgo būvnoteikumu noteiktajā termiņā un gadījumos informē attiecīgo būvvaldi par izsniegto būvatļauju.

187. Būvvalde 10 dienu laikā informē Latvijas Valsts ceļus par atzīmes izdarīšanu būvatļaujā par ceļa un ielas būvdarbu uzsākšanas nosacījumu izpildi.

**5. Noslēguma jautājumi**

188. No 2015. gada 1. jūlija Būvniecības likuma 6.1 panta pirmās daļas 1. punkta „b” un „c” apakšpunktā minētajos gadījumos valsts autoceļu, pašvaldību ceļu, ielu, komersantu ceļu pieņemšanu šo noteikumu 2.5 un 3.6.2. apakšnodaļas noteiktajā kārtībā un būvdarbu kontroli veic birojs, bet līdz 2015. gada 30. jūnijam atbilstoši savai kompetencei to veic Latvijas Valsts ceļi vai būvvalde.

189. Valsts autoceļu būvdarbi, kuri uzsākti līdz šo noteikumu spēkā stāšanās dienai, pabeidzami un pieņemami ekspluatācijā šo noteikumu 2.5. apakšnodaļas noteiktajā kārtībā, ja valsts autoceļa īpašnieks ar būvdarbu veicēju nav vienojies par citu kārtību būvdarbu līgumā.

190. Pašvaldību ceļu, ielu un komersantu ceļu būvdarbi, kuri uzsākti līdz šo noteikumu spēkā stāšanās dienai, pabeidzami un pieņemami ekspluatācijā šo noteikumu 3.6.2. apakšnodaļas noteiktajā kārtībā.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs M. Lazdovskis

25.09.2014.

7727

I.Oša

67013031, Ilze.Osa@em.gov.lv

E.Avota

67013262, Evija.Avota@em.gov.lv

V.Laukšteins,

67028173, Valdis.Lauksteins@lvceli.lv